****

**Komuna e Klinës**

**Kuvendi i Komunës**

**01Nr\_\_\_\_\_\_\_\_\_\_\_\_/2019**

**Klinë, 29. 11. 2019**

**EKSTRAT-PROCESVERBAL**

**I Seancës së X-të, të rregullt, të punës së Kuvendit të Komunës së Klinës, mbajtur më 29. 11. 2019, filluar në ora 10:00, në sallën e Kuvendit të Komunës.**

**Seancën e X- të rregullt të punës e hapi kryesuesi I Kuvendit, z. Fadil Gashi, I cili pasi përshëndeti të gjithë të pranishmit dhe konstatoi se prezent janë 23 anëtarë të Kuvendit, kërkoi që jetët e humbura shkaku I tërmetit në Shqipëri të nderohen me një minutë heshtje. Më pastaj, kryesuesi theksoi se ka pasur planifikime të shumta që të organizohen ceremoni dhe shënime të tjera për Ditën e Flamurit por për shkak të rrethanave të zhvilluara në Shqipëri janë anuluar. Z. Gashi, propozoi që në Rend Dite të futet një pikë shtesë, Vendimi për ndarjes e shumës prej 5000 euro ndihmë për të prekurit nga tërmeti në Shqipëri dhe ky propozim u MIRATUA njëzëri. Para se të vihet në miratim Rendi I Ditës, kryesuesi jua dha fjalën anëtarëve të Kuvendit.**

**z. Xhevgjet Berisha:** Përshëndetje për të gjithë. Tek pika 11 e Rendit të Ditës është paraparë që të bisedohet për dy ndërmarrjet publike ndërsa sa e diji unë, nga seanca e kaluar ka mbetur që të bisedohet vetëm për një ndërmarrje, atë të “Ambientit” dhe jo edhe për “Hidrodrini”.

**z. Fadil Gashi, kryesues:** Për rendin e ditës kam vetëm një sqarim. Referojuni procesverbalit dhe e shihni që nga seanca e kaluar ideja që të bisedohet në këtë seancë ka qenë gjendja në të dy ndërmarrjet dhe asetet e tyre. Prandaj, le të votojmë Rendin e Ditës. Kush është për këtë Rend të ditës bashkë me pikën shtesë të miratuar paraprakisht?

**Me 23 vota PËR, asnjë kundër dhe asnjë abstenim u MIRATUA Rendi I Ditës.**

**Rendi i Ditës:**

1. **Arsyetimi i mungesave.**
2. **Shqyrtimi dhe Miratimi I Procesverbalit të mbledhjes së kaluar.**
3. **Dhënia e betimit të z. Arben Limanaj, anëtar I Ri I Kuvendit nga subjekti politik LDK, I cili zëvendëson ish anëtarin e Kuvendit të Komunës, z. Enver Gashi.**
4. **Pyetje dhe Përgjigje.**
5. **Shqyrtimi dhe Miratimi I Rekomandimeve të KPF-së**
6. **Shqyrtimi dhe Miratimi I Propozim – Vendimit për zëvendësimin e anëtarit të Komitetit konsultativ për Bujqësi, Zhvillim Rural dhe Mbrojtje të Mjedisit, Dukagjin Palushajt, sipas kërkesës së këtij Komiteti.**
7. **Shqyrtimi dhe Miratimi I propozim – vendimit për zëvendësimit të tre anëtarëve të KKSB, sipas kërkesës së kryetarit të Komunës që ka marr nga Komuniteti fetar Katolik, Komuniteti fetar Ortodoks dhe Komuniteti etnik Egjiptian.**
8. **Shqyrtimi dhe Miratimi I Propozim – Vendimit për vënie në shqyrtim publik të draft ndryshimit dhe plotësimit të rregullores për përmbajtjen e simboleve Komunale, procedurën, mënyrën dhe kushtet për ndarjen e titujve nderit, çmimeve, mirënjohjeve dhe shpërblimeve, së bashku me kërkesat shtesë.**
9. **Shqyrtimi dhe miratimi I Propozim-Vendimit për vënie në shqyrtim publik të Hartave Zonale të Komunës së Klinës.**
10. **: Shqyrtimi dhe Miratimi I dorëheqjes së anëtarit të Komitetit për Arsim, kulturë , rini dhe sport, z. Halil Deskut dhe zëvendësimi me anëtar të Ri.**
11. **Gjendja aktuale në dy ndërmarrjet publike, “Hidrodrini” dhe “Ambienti”.**
12. **Ndarja e shumës 5.000 euro, ndihmë për të prekurit nga tërmeti në Shqipëri.**

**Pika e 1 e Rendit të Ditës: Arsyetimi I Mungesave.**

Kryesuesi I Kuvendit theksoi se anëtarët e kuvendit Azdren Ramadani dhe Baki Gashi nuk do të jenë prezent në këtë seancë, ka konfirmim për këta të dy ndërsa Agustin Selmani dhe Besart Hoti pritet që të na bashkëngjiten së shpejti.

**Pika e 2 e Rendit të Ditës: Shqyrtimi dhe Miratimi I Procesverbalit të mbledhjes së kaluar.**

**Pasi që nuk kishte asnjë vërejtje nga anëtarët e Kuvendit, procesverbali I seancës së kaluar u vë në miratim dhe me 23 vota PËR, asnjë kundër dhe asnjë abstenim u MIRATUA.**

**Pika e 3 e Rendit të Ditës: Dhënia e betimit të z. Arben Limanaj, anëtar I Ri I Kuvendit nga subjekti politik LDK, I cili zëvendëson ish anëtarin e Kuvendit të Komunës, z. Enver Gashi.**

Kryesuesi njoftoi anëtarët se është pranuar vendimi nga KQZ I cili konfirmon zëvendësimin dhe kërkon nga z. Arben Limanaj që ta bëjë Betimin dhe të nënshkruaj atë.

Anëtari i Ri i Kuvendit, z. Arben Limanaj, jep deklaratën solemne të betimit dhe e nënshkruan atë.

**Pika e 4 e Rendit të Ditës: Pyetje dhe Përgjigje.**

Për këtë pikë, kryesuesi propozon që pyetjet të ju dërgohen me shkrim paraprakisht drejtorëve dhe përgjigjet të merren në seancë pasi që është vërejtur tani më se nuk po arrihet që të merren përgjigjet e duhura dhe të kompletuara drejt për drejt.

Në lidhje me propozimin e kryesuesit për parashtrimin me shkrim të pyetjeve paraprakisht 7 ditë para seance, nuk ishte dakord kryetari I grupit të PDK-së, z. Enver Berisha, I cili theksoi se janë të interesuar që mos të ndryshojnë praktikën e deri tanishme dhe se është e nevojshme që pyetjet të bëhen drejt për drejt në seancë, ndërsa përgjigjet që kërkojnë kohë, mund të jepen në seancën e radhës. Gjithashtu edhe anëtari tjetër I Kuvendit, përfaqësuesi I IPK-së, z. Gjokë Lleshaj theksoi se është pro pyetjeve të drejt për drejta në seancë pasi që mund të ndodhë që të jetë e nevojshme ndonjë përgjigje e shpejt dhe aktuale. Z. Lleshaj u deklarua edhe për një çështje tjetër që siç e tha ai, është jashtë rendit të ditës. “ Dua të deklaroi këtu para juve se thashë thënat se lëndët për projekte të caktuara I kam dërguar unë në hetuesi, nuk qëndrojnë dhe s` ka të bëjë me realitetin. Unë skam dërguar asnjë lëndë në hetuesi. Nëse më pyesni se a më ka kontaktuar mua hetuesia në lidhje më lëndët që ata kanë ardhur dhe I kanë marrur vet, Po, më kanë kontaktuar.”- theksoi z. Lleshaj.

z. Gjokë Lleshaj foli edhe për problemin e ndodhur në Zllakuqan shkaku I një kanali, ku banorët janë rrahur mes vete. Ai paralajmëroi dëme në vazhdim pasi që stina e dimrit do të sjell vërshime dhe se kanali në fjalë nuk është punuar në rrjedhjen dhe vendin e duhur. “Banorët e katër fshatrave kanë nisur një peticion lidhur me këtë. Është shqetësim I madh I tyre, jo imi personal.” E përfundoi fjalën e tij, z. Lleshaj.

**z. Sefa Morina:** Përshëndetje të gjithëve. Dëshiroi që në seancën e ardhshme , kryetari I Komunës të na flas për sigurinë në Komunë. Në BL nga vij unë ka pasur disa vjedhje dhe kjo është mjaft shqetësuese.

**z. Enver Berisha:** Çështjen që e ngriti asamblisti Sefa Morina, për këtë çështje, unë disa seanca radhazi kam kërkuar që të na vije një raport I punës së KKSB-së. Është mirë që ne ta kemi një raport pune dhe më pastaj ta debatojmë atë çështje këtu. Seancën e radhës do të duhej ta kemi raportin dhe ta debatojmë.

**z. Fadil Gashi, kryesues:** Në rregull, le të mbetët që në seancën e radhës ta kemi raportin dhe të diskutohet kjo çështje.

**z. Xhevgjet Berisha:** Kam një pyetje për drejtorin e Arsimit por fillimisht dua që të ja uroi detyrën e re duke I dëshiruar suksese. Pyetja: Shumica e punësimeve po bëhen nëpër shkolla fillore dhe të mesme, A do të mundoheni që të bëni kritere të përgjithshme në lidhje me konkurset, në mënyrë që vendin e punës ta fitojnë të gjithë ata kandidatë që janë më meritorë?

**z. Enver Gashi, drejtor I DKA:** Konkurset publike për plotësimin e vendeve të punës bëhen me kërkesat e drejtorëve sipas nevojës; lehoni, pushim mjekësor ose pushim pa pagesë. Pranimin e kuadrit do ta bëjmë sipas udhëzimit 7/17.

**z. Petrit Palushaj:** Përshëndetje të gjithëve. Pyetja ime është për drejtorin e Urbanizmit. Këtë pyetje e kam bërë edhe në seancën e kaluar. Fjala është për rrugën që të qon në fshatin Budisalc dhe që gravojnë edhe fshatrat e tjerë. Ende nuk është asfaltuar ajo rrugë dhe ende kanë mbetur ato 700 metra me zhavorr. Në seancën e kaluar, drejtori ka premtuar se ajo pjesë Brenda javës do të kryhet por edhe pas një muaji akoma nuk është kryer. Kur do të kryhet ajo rrugë?

**z. Lorenc Marleku, drejtor I Urbanizimit:** Përshëndetje për të gjithë. Po, janë shtruar 100 rrugë, ka mbetur edhe ajo rrugë 200 metra pa shtruar. Besoi që shumë shpejt do të shtrohet ajo pjesë. Nëse nuk shtrohet këto ditë pasi që ka pak problem operatori, atëherë do të mirëmbahet deri në Pranverë.

**z. Petrit Palushaj:** Nuk janë 200 metra por 700 metra dhe që një vit ka mbetur pa shtruar. A do të shtrohet apo nuk do të shtrohet?

**Znj. Elvira Sejdiu:** Përshëndetje për të gjithë. Kam një pyetje për drejtorin e shëndetësisë. Muajin Qershor kam shtruar një kërkesë për të ndihmuar familjet që kanë fëmijë me sindromën Down. Kësaj radhe ka ardhur një kërkesë nga një prind që ka një fëmijë në moshën 10 vjeçare me sindromën Down. Për shkak të kushteve të rënda ekonomike , ai nuk po mundet që të gjejë mundësi që fëmija I tij të trajtohet në Qendrën e fëmijëve me sindromën Down në Prishtinë. Pyetja: A keni mundësi, drejtor, që të gjeni mundësinë dhe ti përkrahni këto familje së paku me derivate për udhëtim Klinë-Prishtinë pasi që trajtimi në qendër bëhet falas.

**z. Hekuran Sejdiu, drejtor I Shëndetësisë:** Përshëndetje për të gjithë. Faleminderit për pyetjen. Është një pyetje e drejt por më lejoni që të ju informoi se këto shërbime nuk janë në kompetencë në kuadër të shërbimit primar shëndetësor Komunal. Janë shqetësime të drejta të qytetarëve dhe kërkesa e juaj do të fuqizohet edhe nga mbështetja e anëtarëve të tjerë të Kuvendit. Ne jemi të gatshëm si ekzekutiv që të japim edhe arsyeshmerinë që rastet e tilla të përfshihen në kuadër të planifikimit të buxhetit në vitin e ardhshëm.

**Znj. Mendehije Duraku:** Përshëndetje për të gjithë. Pyetja e ime është për kryetarin e Komunës: I nderuar kryetar, një nga premtimet e tua gjatë fushatës ka qenë edhe ndërtimi I stacionit të autobusëve. A mund të na thoni konkretisht se çfarë është bërë deri me tani?

**z. Zenun Elezaj, kryetar I Komunës:** Përshëndetje për të gjithë anëtarët e Kuvendit, komandant I Policisë dhe gjithë të pranishmit. Siç e dini në buxhetin për vitin 2020 është planifikuar një vlerë për ndërtimin e stacionit të autobusëve. Kjo është e ndërlidhur edhe me aprovimin e hartave zonale, proces për të cilin do të vendoset sot që të bëhet shpallja publike e këtij dokumenti. Më pastaj besoi që hapet rruga për një propozim tonin që e kemi futë në hartat zonale dhe që ju do ta keni përpara dhe aprovoni pas një muaji pasi që do ta keni edhe raportin e shqyrtimit publik të dokumentit në fjalë.

**z. Tunë Dedaj:** Përshëndetje për të gjithë. Fillimisht dua të shpreh një shqetësim edhe të punëdhënësve edhe te punëmarrësve pasi që po lejohet që të punohet edhe ditën e diele. Kam një kërkesë për kryetarin e Komunës, që ti urdhëroi inspektorët që mos të lejohet puna ditën e diele përveç lokaleve dhe restoranteve. Duhet të jetë Ditë Pushimi për të gjithë të tjerët dita e diele.

**z. Zenun Elezaj, kryetar I Komunës:** Së shpejti do ta keni draft dokumentin që ndërlidhet me përcaktimin e orarit të punës . Shqetësimi është më vend. Ka edhe biznese që e kërkojnë këtë por ne do ta bëjmë në formë të tillë që qytetarët mos të mbesin pa shërbimet e duhura.

**z. Isa Ibishi:** Përshëndetje për të gjithë. Dëshiroi që ti drejtohem drejtorit të Urbanizmit me një pyetje rreth autostradës Dollc-Gjakovë për territorin ku përfshihet Komuna e Klinës. Më intereson të informohem se a ka qenë I koordinuar projekti I kësaj autostrade me Komunën tonë? Ju si komunë a mund të ndërhyhet në këtë projekt në mënyrë që mos të dëmtohet bizneset, pronat etj.

**z. Zenun Elezaj, kryetar I Komunës:** Thënë të drejtën, ne si Komunë nuk jemi pyetur fare për këtë projekt. Pavarësisht nga kjo, ne kemi filluar që ti shqyrtojmë kërkesat e qytetarëve, të cilat kërkesa do ti dërgojmë në qeveri dhe tek investitorët dhe menaxherët e këtij projekti.

**z. Enver Berisha:** Këtë konstatim që do të mundohem ta bëjë sot, kam dashur që ta bëjë në seancën e kaluar por pasi që mungoi kryetari vendosa që ta bëjë në këtë seancë. Fillimisht dua që të I uroi dy kolegët tanë që I kanë ndërruar pozitat, Arbenin dhe Enverin, në fakt kjo është tema që dua ta ngriti sot këtu. Pyetja është për kryetarin dhe kryesuesin e Asamblesë, në pozitat e udhëheqësve të Komunës si dhe të partive të tyre politike. Duke u bazuar në një deklaratë publike të z. Arben Limanaj, mendoi që është çështje mjaft e ndjeshme, serioze dhe dikush duhet të jap një shpjegim. Citoi deklaratën e z. Limanaj “ Shkarkimi im ka ndodhë për arsye politike, si rezultat I një presioni që më është bërë në lidhje me konkurset dhe të punësuarit në kuadër të DKA”. Mendoi që fjala publike e ka peshën e vet dhe kërkon llogaridhënie. Nëse është kështu, do të ishte mirë që të sqarohet deri në fund. A nuk I ka përmbush obligimet e veta zyrtare drejtori, karshi kërkesave të ardhura nga shkollat përkatëse dhe karshi konkurseve të shpallura apo është dëshirë e dikujt tjetër që ato vende pune të mbulohen sipas çelësit partiak, politik dhe ambicieve personale. Shto kësaj edhe deklaratën publike të Komunës për këtë rast se përveç këtij shkarkimi do të ketë ri formatizim të qeverisë lokale me shkarkime të tjera. Gjë që s` ka ndodhë sot e kësaj dite. Nuk po e ngrit këtë çështje sepse jemi opozitë dhe duhet ta bëjmë por sepse na intereson edhe neve dhe qytetarëve të Komunës pasi që është krijuar një lloj mjegulle rreth përgjegjësisë dhe fajësisë në lidhje me këtë rast. Kërkoi nga ju zoti kryetar dhe kryesues një sqarim rreth kësaj çështjeje.

**z. Fadil Gashi, kryesues:** Përjashto stafin civil, në këtë sallë të gjithë jemi politik. Puna dhe funksioni I ynë është politik. Emërimet janë politike ashtu siç janë politike edhe shkarkimet. Drejtorin e emëron kryetari I Komunës, të njëjtin e shkarkon po prap kryetari I Komunës. Nuk është as shkarkimi I parë që ka ndodhë dhe nuk do të jetë as I fundit. Çdo gjë që ndodhë Brenda nesh, ka të bëjë vetëm më ne, nuk janë shqetësime të të tjerëve prandaj ju kisha rekomanduar që mos ti merrni këto shqetësime që nuk janë tuajat dhe thjeshtë thënë, mos u përzini fare në këtë çështje. I lutem edhe qytetarëve që mos të shqetësohen sepse kjo puna e shkarkimeve as s` ka ndodhë me ne së pari dhe as nuk do të jetë së mbrami. Askush nga ne nuk e ka të përhershme pozitën që momentalisht mbanë. Ne si subjekte I kemi vlerësuar rrethanat ndërsa nga ju kërkoi respekt që të jetë I ndërsjellët.

**z. Zenun Elezaj, kryetar I Komunës:** Realisht shkarkimin e keni edhe në vendim dhe besoi e keni lexuar. Ka të bëjë me përformancë. Ndërsa sa I përket ri formatimit, do të ketë ri formatim por jo pa nevojë.

**z. Enver Berisha:** E kam obligim që ta bëjë me dije se unë nuk pyeta për mënyrën se si emëroheni dhe shkarkoheni sepse këtë e dijë që 20 vjet. Unë u bazova në deklaratën e drejtorit tuaj që ka qenë publike. Pozita e drejtorit nuk është vetëm çështje e brendshme e subjekteve tuaja pasi që ai është drejtor I një drejtorie të komune, gjithë qytetarëve. Deklarata e tij nënkupton akuzë, nuk është e lehtë prandaj mos u mundoni që ta minimizoni vetëm si çështje e brendshme e juaja.

**z. Fadil Gashi, kryesues:** Mos I nxjerrni nga konteksti deklaratat e bëra, keni respekt.

**Pika e 5 e Rendit të Ditës: Shqyrtimi dhe Miratimi I Rekomandimeve të KPF-së**

Kryesuesi z. Gashi theksoi se të gjitha rekomandimet I keni në material dhe se në KPF për një rekomandim për çështje të bujqësisë ka mbetur që të vije kryesuesi I Komitetit konsultativ për Bujqësi që të na bëjë sqarime. E vetmja kërkesë që nuk e keni është ajo e qytetarit Mustafë Beqiri I cili ka bërë kërkesë që ti jepet në shfrytëzim prona e cila është me numër të ngastrës . Në lidhje me këtë të fundit, theksoi kryesuesi, rekomandimi dhe vullneti I KPF-së është që të bëhet zgjidhje. Besoi që të gjithë pajtohemi për gjendjen reale që e ka familja e Mustafë Beqirit ashtu siç pajtohemi për gjetjen e një zgjidhjeje. Nuk jemi të interesuar që të bëjmë zgjidhje pa bazë ligjore, prandaj mundësia e jonë si kuvend është që të angazhojmë drejtorinë e Urbanizmit që të I shfrytëzoi të gjitha mundësitë dhe zbrazëtirat ligjore dhe ti bëhet zgjidhje kësaj kërkese dhe pala të pajiset me leje ndërtimi dhe shfrytëzimi.

Asamblisti, z. Enver Berisha tha se dakordohet me shpjegimin që I bëri kryesuesi këtij rasti dhe tha se flet në emër të grupit të PDK-së dhe kërkon që as më shumë e as më pak por fiks në mënyrë të barabartë ligjore të trajtohen palët. Edhe asamblisti tjetër, z. Tunë Dedaj theksoi se është dakord me parafolësin dhe thekson se duhet të zbatohet ligji në mënyrë të barabartë për të gjithë. Ndërkaq asamblisti, Tush Dedaj kërkoi që të shihet mundësia alternative e ndihmës dhe të mos preket prona shoqërore. Në linje të njëjtë me dy parafolësit e parë është edhe asamblistja, znj. Saranda Elezaj e cila po ashtu e përkrahë iniciativën për ti dalur në ndihmë familjes Beqiri, por, se siç thekson zonja Elezi, duhet të respektohet ligji gjithsesi. Në emër të grupit kuvendar të LDK-së, znj. Viloeta Zefi shprehu përkrahjen për kërkesën e z. Mustafë Beqiri. Në këtë temë u angazhua edhe asamblisti, z. Gjokë Lleshaj I cili tha që ky rast mos të zgjidhet ndryshe nga raste të tjera që mund të vijnë mbrapa. Nëse ligji e lejon këtë rast mos të ndodhë që në rastet e ngjashme në të ardhmen të ju themi që nuk e lejon ligji.

**z. Fadil Gashi, kryesues:** Të jemi të sqaruar mirë. Nuk po themi që ai të nisë nesër punës dhe të bëjë ndërtimin. Po themi që të angazhojmë zyrën ligjore, Urbanizimit gjithashtu dhe ti shohin të gjitha mundësitë ligjore. Vetëm kaq. Ne nuk po marrim vendim sepse s` kemi të drejt që të marrim vendim gjithsesi, thjesht të jemi vullnet mirë dhe të shprehim mbështetje si Kuvend.

**z. Zenun Elezaj, kryetar I Komunës:** Jemi në fazën e hartimit të raporteve mbi vlerësimin e pasurisë së Komunës. Kemi obligim ligjor që deri në fund të vitit ta bëjmë regjistrimin e pronës ndërsa ligji për dhënie në shfrytëzim të pronës publike na obligon që ta respektojmë procesin konkurrues. Kemi edhe kërkesa të tjera dhe pasi që ta marr raportin e regjistrimit të pronave do të dalë me një listë të cilën listë pastaj ju do ta votoni ose jo. Edhe në indeksin e transparencës dhe përformancës së Komunave, kërkohet që Komunat të japin pronë publike për investim. Në fillim të vitit të ardhshëm unë do ta sjell në Kuvend një listë të kërkesave për dhënien në shfrytëzim të pronave të Komunës që më votimin tuaj do të ju nënshtrohen më pastaj procedurave ligjore të më tutjeme.

**z. Avni Gashi:** Përshëndetje të gjithëve. Ne duhet që ti dallojmë disa raste specifike dhe të mos krijojmë precedentë. Ky është rast specifik që kërkon trajtim të veçantë. Janë 16 anëtarë të familjes që kanë nevojë për një zgjidhje. Nuk e ka për biznes por për banim dhe kur është kështu duhet trajtim I veçantë dhe individual sikurse lista që do të na vije dhe e cila duhet trajtuar individualisht. Qytetarëve duhet që t` ju bëjmë zgjidhje dhe të mos jua mbyllim dyert. Mos ti lejmë që zgjidhjen e problemeve të kësaj natyre dhe natyrave të ngjashme ta gjejnë duke ikur nga Kosova.

**z. Enver Berisha:** Rasti në fjalë është I veçantë pasi që z. Beqiri është banues I kamotshëm në atë pronë, ka një ndërtim pavarësisht se është I pamjaftueshëm si hapësirë. Kjo e bënë të ketë prioritet.

Kryesuesi I Kuvendit z. Fadil Gashi pasi që e pa se nuk ka të tjerë anëtarë që dëshirojnë ta marrin fjalën, kërkoi nga anëtarët e Kuvendit që të votojnë pro ose kundër. Ai theksoi “ Kush është pro që kjo kërkesë të këtë mbështetjen e Kuvendit me kusht që të kërkohet lista tjetër dhe zyra ligjore dhe gjitha dikasteret e tjera relevante të shohin të gjitha mundësitë.”

z. Xhevgjet Berisha kërkoi që ky rast të ndahet nga rastet e tjera nga lista që do të vije.

**z. Zenun Elezaj, kryetar I Komunës:** Lista ka të bëjë me të gjitha aprovimet që ju I keni bërë përmes KPF-së dhe I keni drejtuar ekzekutivit për ti bërë zgjidhje. Ligji për dhënie në shfrytëzim të pronës publike parasheh procedurat dhe nuk është kompletuar ende me legjislacion sekondar. Besoi që zyra ligjore në seancën tjetër do të na jep një mendim profesional në lidhje me këtë. Sidoqoftë lista do të vijë këtu dhe do të I nënshtrohet votës tuaj.

**z. Gjokë Lleshaj:** Mendoi që jemi duke I paraprij drejtorisë adekuate dhe zyrës ligjore, me votimin tonë. Më mirë ndoshta do të ishte sikur drejtoria adekuate pasi të shfrytëzonte mundësitë ligjore të vinte në asamble dhe të thoshte se në këtë rast e në këtë mënyrë nuk shkelet ligji , atëherë ne do ta votonim.

**z. Fadil Gashi, kryesues:** Nuk jemi duke marr vendim për dhënie në shfrytëzim të asnjë prone. Jemi duke votuar rekomandimet e KPF-së.

**z. Tush Dedaj:** Unë jam I Dresnikut, ju e dini. Është mbushë Dresniku me shtëpia të reja. Njerëzit kanë shitur tokat dhe pronën diku tjetër dhe kanë blerë dhe janë vendosur në Dresnik. Listës që do sjellët në Kuvend, duhet bashkangjitur edhe specifikacioni veç e veç për çdo kërkesë, I cili specifikacion tregon se sa pronë të patundshme ka në fshatin nga vjen personi që ka bërë kërkesë për marrje në shfrytëzim të pronës publike. Nëse i aplikuari ka 1 hektar në fshatin nga vjen , më duket shumë e pa arsyeshme që ti jepet pronë publike në qytet.

**Kryesuesi e vënë në votim rekomandimin e KPF-së dhe me 23 vota PËR, 1 Kundër(Tush Dedaj), asnjë abstenim, MIRATOHET.**

**Pika e 6 e Rendit të Ditës: Shqyrtimi dhe Miratimi I Propozim – Vendimit për zëvendësimin e anëtarit të Komitetit konsultativ për Bujqësi, Zhvillim Rural dhe Mbrojtje të Mjedisit, Dukagjin Palushajt, sipas kërkesës së këtij Komiteti.**

Kryesuesi sqaroi që për zëvendësimin e anëtarit në fjalë duhet të hapet konkurs. Nga kuvendi kërkohet vetëm një vendim formal në mënyrë që të ketë mundësi hapje e konkursit.

**z. Tunë Dedaj:** Do të doja që të dijë se cila është arsyeja e largimit të anëtarit Palushaj nga Komiteti në fjalë. A ka bërë mungesa tre seanca në mbledhjet e komitetit apo si është puna. Propozoi që të shtohet kjo pikë dhe të pyetet personi në fjalë se a do të vijë përsëri dhe sa do të mungoi. Thjeshtë të sqarohen rrethanat.

**Kryesuesi e vuri në votim propozim-vendimin në fjalë dhe me 23 vota PËR, 1 Kundër (Tunë Dedaj) dhe asnjë abstenim, u MIRATUA.**

**Pika e 7 e Rendit të Ditës: Shqyrtimi dhe Miratimi I propozim – vendimit për zëvendësimit të tre anëtarëve të KKSB, sipas kërkesës së kryetarit të Komunës që ka marr nga Komuniteti fetar Katolik, Komuniteti fetar Ortodoks dhe Komuniteti etnik Egjiptian.**

**Kryesuesi në lidhje me këtë propozim-vendim theksoi se janë tre anëtarë që kërkohet të zëvendësohen në KKSB. Janë edhe emrat se kush kë e zëvendëson dhe se edhe ky është një vendim formal. Pas kësaj kryesuesi e vuri në votim këtë propozim-vendim dhe me 24 vota PËR, asnjë Kundër dhe asnjë abstenim, u MIRATUA.**

**Pika e 8 e Rendit të Ditës: Shqyrtimi dhe Miratimi I Propozim – Vendimit për vënie në shqyrtim publik të draft ndryshimit dhe plotësimit të rregullores për përmbajtjen e simboleve Komunale, procedurën, mënyrën dhe kushtet për ndarjen e titujve nderit, çmimeve, mirënjohjeve dhe shpërblimeve.**

**z. Enver Berisha:** Ndoshta në raste të veçanta do të duhej sqarime shtesë , përndryshe kur ka të bëjë me ndryshime të rregulloreve etj., që janë në diskutim publik, propozoi që të kalojnë pa debat sepse ato pasi ti nënshtrohen diskutimit publik do të vijnë prap në asamble dhe do të debatohen. Nëse pajtohen edhe të tjerët me këtë propozim.

Kryesuesi u deklarua se pajtohet plotësisht me këtë propozim e gjithashtu edhe përfaqësuesit e tjerë të grupeve Kuvendare u pajtuan.

**Kryesuesi e vuri në votim propozim – vendimin dhe me 24 vota PËR, asnjë kundër dhe asnjë abstenim, u MIRATUA propozim-vendimi për vënie në diskutim publik të draft ndryshimeve të rregullores në fjalë.**

**Pika e 9 e Rendit të Ditës: Shqyrtimi dhe miratimi I Propozim-Vendimit për vënie në shqyrtim publik të hartave zonale të Komunës së Klinës.**

**Kryesuesi theksoi se hartat zonale I keni marr në CD dhe se kjo ka një dallim nga të tjerat sepse do të qëndrojë për 30 ditë në shqyrtim publik dhe do të vije serish në Kuvend për debat dhe votim. Më pastaj e vuri në votim dhe me 24 vota PËR, asnjë kundër dhe asnjë abstenim, u MIRATUA.**

**Pika e 10 e Rendit të Ditës: Shqyrtimi dhe Miratimi I dorëheqjes së anëtarit të Komitetit për Arsim, kulturë , rini dhe sport, z. Halil Deskut.**

Kryesuesi në lidhje me këtë dorëheqje kërkoi zëvendësimin e tij nga grupi kuvendar I PDK-së dhe kërkoi propozimin e ri. Ndërkaq nga grupi kuvendar i PDK-së, në emër të grupit, z. Enver Berisha propozoi që në vend të z. Hali Desku të caktohet z. Rasim Millaku.

**Kryesuesi e vuri në votim dhe me 24 vota PËR, asnjë Kundër dhe asnjë abstenim, u MIRATUA zëvendësimi.**

Në lidhje me komitetet, kryesuesi bëri thirrje që të angazhohen këto komitetet pasi që pothuajse asnjë komitet I formuar nuk po funksionon. Gjithashtu edhe kryetari I Komunës, z. Elezaj theksoi se kryesuesit e Komiteteve është mirë që të bëjnë një raport a një përgjigje dhe të koordinohen me shefen e zyrës për punë të Kuvendit në mënyrë që të dërgohet përgjigja në institucionin për transparencë dhe përformancë shkaku që mos të na mungojnë poenët e përformancës.

**z. Enver Berisha:** Janë disa muaj që unë e kam ngritur çështjen e këtyre Komisioneve jo funksionale. Kam kërkuar vazhdimisht që këto komitetete të bëhen funksionale. Tani kam një kërkesë shtesë: Një fond që është në kuadër të kuvendit, mjetet që nuk janë shfrytëzuar nga ky fond nëse mund të gjendet ndonjë rrugë që këto mjete te adresohen tek këto Komisione pasi që arsye kryesore e mosfunksionimit të këtyre Komiteteve është mos mundësia e pagesës së anëtarëve të këtyre Komisioneve. Nëse jo nga ky fond, të gjendet një formë tjetër e pagesës së tyre , të paktën të atyre që nuk janë në marrëdhënie pune.

**z. Zenun Elezaj, kryetar i Komunës**: Drejtori I financave edhe dy herë të tjerë I ka dërguar listat dhe kërkesat për pagesë por thesari nuk e ka aprovuar. Ne do të mundohemi të bëjmë diçka në këtë aspekt, ashtu siç e kanë bërë disa Komuna të tjera duke future një linjë buxhetore për këto Komitetet. Me buxhetin e ri ose me rishikim të buxhetit do të shohim dhe ta fusim këtë linjë buxhetore. Kam një kërkesë më specifike. Tek Komisioni për ankesa për emërtimet e rrugëve, janë mbi 100 kërkesa që nuk ju ka dhënë përgjigje akoma, kjo ndikon në përformancën e Komunës. Kam kërkuar nga kryetari I Komisionit dhe e përsëris, ktheni përgjigjen qytetarit, jemi në fazën e vlerësimit të përformancës së Komunës.

**z. Fadil Gashi, kryesues:** Mendoi që s` keni me pasë nevojë që të bëhet asnjë rishikim I buxhetit pasi që tani po implementohet ligji për pagat, nëse implementohet . Me ligjin e ri të pagave përcaktohet saktë sa paguhen anëtarët e Kuvendit si dhe Komitetet. Me implementimin e ligjit të ri të pagave për të gjithë ka me qenë më lehtë.

**Pika e 11 e Rendit të Ditës: Gjendja aktuale në dy ndërmarrjet publike, “Hidrodrini” dhe “Ambienti”**

Kryesuesi I Kuvendit fillimisht ja jep fjalën drejtorit të Shërbimeve Publike që të raportoj për gjendjen aktuale të këtyre dy ndërmarrjeve.

**z. Ibër Elezi, drejtor I SHP:** I nderuar Kryetar I Komunës, Kryesues I Kuvendit. Të nderuar Anëtarë te Asamblesë. Sipas kërkesës suaj po ju paraqes një njoftim të shkurtër lidhur me Dy ndërmarrjet publike ne Komunën e Klinës, respektivisht KRU ‘HIDRODRINI DHE KRM ‘AMBIJENTI. Menjëherë pas lufte këto Dy Njësi ishin një ndërmarrje e vetme në kuadër të Kuvendit Komunal të Klinës. Kjo ndërmarrje merrej edhe me furnizim me ujë, mirëmbajtje të kanalizimit dhe mbledhjen dhe grumbullimin e mbeturinave dhe disa shërbime tjera dytësore për Komunën. Me vonë me formimin e AKP kjo ndërmarrje kalon në kompetencë të kësaj agjencie dhe ndryshon edhe mënyra e menaxhimit, dhe pronësisë. Sipas shënimeve të marra nga Zyra Qendrore ne Pejë, ju njoftoj se Regjionalizimi i Njësive Punuese ka filluar me datën 01.10.2004 ku merr pjesë edhe Ndërmarrja nga Klina. Ky regjionalizim është kryer nga AKM dhe ne atë kohe këto ndërmarrje kanë qenë nen administrimin e AKM (deri me datën 01.07.2008. Pas këtij viti ka ndryshua edhe mënyra e menaxhimit dhe këto ndërmarrje udhëhiqen nga Bordi Drejtues, ndërsa Kryeshefi Ekzekutiv është organi me I larte ekzekutiv i Kompanisë Regjionale. Krye shefi Ekzekutiv se bashku me Udhëheqësit e Njësive Operative ne Komuna, bën planifikimin dhe ekzekutimin e punëve dhe politikave investive. Gjithashtu, udhëheqësi i Nj. O. planifikon edhe menaxhon punën me stafin dhe mjetet e punës dhe për nevojat dhe problemet i raporton i Krye shefit Ekzekutiv. Sa i përket Nj. O. AMBIJENTI ne Klinë , mund te themi se përkundër vështirësive dhe mungesave ne pajisje dhe makineri, mund te themi se është e qëndrueshme dhe ne përpjekje për tu përshtatur me kushtet dhe kërkesat ne teren. Është operatori i vetëm ne komune për grumbullimin dhe bartjen e mbeturinave te amvisërisë, dhe sipas studimit te BK Consulting i angazhuar nga GIZ, Nj. O. AMBIJENTI ne Kline ju shërben 4813 amvisërive nga 6490 amvisëri te regjistruara, qe ne përqindje arrin deri 74% te amvisërive qe e marrin ketë shërbim. Nga 54 fshatrat e Komunës se Klinës Nj. O mbulon tere territorin e komunës por kanë mbetur dy fshatra te cilat për arsye teknike njësia nuk ka mundur te zgjeroje shërbimin. Një numër i qytetareve nuk i jep kompanisë mbeturinat por i shkarkon ne pika te përbashkëta e qe janë kontejnerët publik. Kjo do te thotë se njësia operative barte sheme mbeturin pa adrese dhe te shkarkuara ne mënyrë te pa rregullt. Kjo ndodhe për arsye te shmangies se qytetareve nga pagesa për shërbimin e grumbullimit te mbeturinave . Ata qe nuk i japin mbeturinat i hedhin ato ne vende dhe hapësira publike dhe pastaj prape kompania detyrohet qe ti grumbulloje dhe deponoje ne vendin e deponimit apo kontejner. Njësia ne Klinë aktualisht mbulon me shërbim te grumbullimit tere territorin e Komunës, por jo te gjithë banoret janë ne listën e inkasimit apo pagesës, dhe kjo për arsye te ndryshme, kryesisht shmangej nga pagesa si raste sociale, banore jo rezident apo me banim te përkohshëm apo thjesht mos gatishmëri për pagës /me e theksuar është ne zonat urbane.

- Vështirësitë : Fillimisht si vështirësi janë mungesat e mekanizmave qe i mundësojnë ndërmarrjes të inkasojë për shërbimet e kryera ndaj klientëve qe ne i shërbejmë e që direkt ndikon ne mungesë te sigurisë financiare , kohëve të fundit kemi filluar të dërgojmë lëndë te Përmbaruesi privat e që ka filluar të ndryshoj edhe situata financiare (por ende e pamjaftueshme).

- Problemet kryesore në ndërmarrje janë makineria shume e vjetër dhe e mangët (nuk ka mundësi financiare me ble ndonjë kamion te paktën të përdorur ) , siç jeni në dijeni “Ambienti” Klinë, në garën e performances për vitin 2017 i ka fituar diku afër 300.000, 00 euro , por që ende nuk asht realizuar ky projekt i cili ka të bëjë me furnizimin e pajisjeve për shërbim te mbeturinave.

- Si sukses të ndërmarrjes mund te themi se me përpjekjet maksimale (edhe për kundër faktit të mungesës së pajisjeve) është ritë shtrirja e shërbimeve pothuajse në tërë territorin e komunës gjithandej ku ka pasur mundësi teknike e më këtë është rritur edhe numri  klientëve qe ne shërbejmë e me të po ashtu edhe rritja e numrit të faturave. Me angazhim maksimal është rritë edhe përqindja e inkasimit por jo mjaftueshëm për ndonjë investim , këtë vit së bashku me ndihmën e GIZ-it dhe një kompanie konsulentë BK Consulting ne kemi bere riorganizimin e shërbimit në qytetin e Klinës , ku kemi largu disa kontejner publik, 1.1m3 dhe kemi vendosur kontejnerë 120 l. të cilat kanë qenë afër 700 copa të dhuruara nga GIZ-i.

Kjo është sa i përket kompanisë “Ambienti”. Unë kam raport në pika të shkurtër edhe për kompaninë “Hidrodrini”. Ndërsa sa I përket kualitetit të ujit, I kam siguruar analizat nga Kompania, i kam dërguar edhe tek zyra e shërbimit të Kuvendit, mund ta jua dërgoi edhe me e-mail. Sipas tyre, analizat e ujit janë shumë të mira.

**z. Gjokë Lleshaj:** Më fal drejtor. A ka pasur ndonjë intervenim, investim këto dy vjet apo është gjendja e njëjtë? A është uji më I mirë tani apo para tre viteve?

**z. Ibër Elezaj, drejtor I SHP:** Besoi që uji I pijshëm është më I mirë për disa arsye. Një nga arsyet është se disa nga gypat e vjetër I kemi ndërruar. Gypat e asbestit gjithashtu. Galeria që përfshinë qendrën e Klinës është në funksion dhe besoi që në qendrën e Klinës uji është I mirë, dhe sipas tyre uji është I pijshëm. Kështu po thonë analizat, Gjokë, ashtu siç të kanë thënë edhe ty. Ne kemi plane për të ardhmen për rregullimin e kësaj çështjeje por është kryetari ai që do ta shpalosë këtë plan. Me gjithë këtë në kompaninë “Hidrodrini” ka problem të ndryshme siç janë ato teknike etj. Kemi pasur shumë herë takime me kryetarin dhe kompaninë por regjionalizimi I ndërmarrjeve le shumë për të dëshiruar pasi që ke përgjegjësi si Komunë por s` ke kompetenca.

**z. Avni Gashi:** Përshëndetje kryesues, Përshëndetje Kryetar, Përshëndetje koleg asamblistë te Klinës Përshëndetje gjithë qytetaret e Klinës, Përshëndetje në mënyrë te veçantë për punonjësit e kompanisë rajonale të mbeturinave “Ambienti” dega në Kline. E falënderojë drejtorin Elezaj, për një përmbledhje të situatës në KRM “Ambienti”, ku na plotësoji në analizën tonë të problematikes së ngritur nga punëtorët e KRM “Ambienti” që ka të bëjë me emërimin e menaxherit te ri. Ju faleminderit kryesues që pas diskutimeve që kemi pasur në seancën e tetorit, e keni përfshi në rend dite diskutimin për situatën e krijuar ne KRM “Ambienti” dega në Klinë, sepse për “HidroDrini” nuk kemi kërkuar të diskutojmë tani, pasi që në seancën e korrikut e kemi ri aktualizuar vendimin e Kuvendit Komunal të vitit 1988 / 89 për eksproprijim respektivisht shpronësim të pronave për të krijuar një rezervar te ujit dhe nga korriku nuk kemi ndonjë informatë shtese për te diskutuar.

Te kthehemi tek problemi me KRM Ambienti ne Kline, ne Kohen kur menduam se çdo gjë po shkon mirë me mbledhjen e mbeturinave në Komunën tonë, punëtorët e KRM “Ambienti” hyjnë në grevë njëditore muajin e kaluar, dhe paralajmëruan se do të hyjnë në grevë të përgjithshme nëse vendoset Menaxheri I ri, i emëruar jashtëligjshëm sipas punëtorëve të KRM “Ambienti”. Ky fakt më ka shqetësuar jashtëzakonisht shumë dhe më ka shtyrë që të interesohem më në detaje rreth kësaj problematike dhe kemi kërkuar që të diskutojmë për këtë, por meqë të tjerët nuk ishin të njoftuar për grevën, u dakorduam që të diskutojmë në seancën e Nëntorit , dhe kërkuam që të na sigurohen kopjet e vendimeve të komunës, kur është vendosur që “Ambienti” I Klinës të I bashkohet KRM “Ambienti”, dega në Pejë, për të parë dhe analizuar kompetencat e degës së Klinës dhe Pejës. Por në mungesë të këtyre dokumenteve , neve duhet ta shtrojmë diskutimin në bazë të gjendjes faktike në terren dhe të gjejmë një zgjidhje për të evituar grevën e punëtorëve, me qellim parandalimin e mos grumbullimit të mbeturinave, qoftë edhe për një ditë të vetme! Pa dashtë të hyjmë në historinë e afërt, për të cilën të gjithë e dimë, se si ka qenë situata e para 4-vitëve në fshatrat e Klinës, ku mund të themi lirisht se gjendja ka qenë katastrofë sa I përket mbeturinave. Me pak fjalë, kjo kompani, me 28 punëtorë , me 4 kamionë edhe ato donacione të jashtme, për një kohë të shkurt arriti që të kryej punët e saj në mbledhjen e mbeturinave dhe të bëhet një prej pikave më pozitive të shërbimeve publike në Komunën e Klinës! Pavarësisht kësaj, punëtorët e KRM-se Ambienti e kanë paralajmëruar në media se do ta ndalin punën nëse vazhdon “Menaxheri” i ri punën në këtë kompani! Por punëtorët dhe qytetaret e Klinës janë duke pritur këtë diskutim të Kuvendit Komunal për të ndërmarr hapat e paralajmëruar, prandaj situata është shume serioze, për mos me thëne e jashtëzakonshme , dhe mund të bëhet, të nderuar kolegë nëse ne nuk e marrim seriozisht paralajmërimin e punëtorëve. Kush e mban përgjegjësin për këtë!!! Në fund të fundit, të gjithë ne, të zgjedhurit e qytetarëve, në krye me kryetarin e Klinës. Prandaj, duhet të ndërmarrim të gjithë hapat e nevojshme, si asamble komunale, që të gjejmë një zgjidhje për të parandaluar grevën e punonjësve të KRM “Ambienti”.

Shume më me dëshirë do të diskutoja për gjendjen faktike te kompanisë që na e mban ambientin e pastër në të gjitha vendbanimet e Klinës si:

• Sa mjete respektivisht kamionë kanë në dispozicion për mbledhjen e mbeturinave?

• A kanë nevojë për mjete shtesë për mbledhjen e mbeturinave ?

• Sa është shkalla e inkasimit të faturës së mbeturinave?

• Sa ka ndikuar heqja e kushtëzimit të pagesës së faturës së mbeturinave?

• A mund të përfshihet fatura e mbeturinave në faturën e pronës siç është në komunat tjera?

• A ja vlen të ndahet njësia operative e Klinës nga KRM “Ambienti” I Pejës

• Sa ton mbeturina mbledh për një muaj kjo kompani

• A ka ndonjë plan për ndarjen e mbeturinave në Qelq, letër , plastikë dhe organike etj.

Këto do të ishin temat që kisha pasur dëshirë ti diskutoheshin sot dhe gjatë seancave të radhës, por fatkeqësisht, situata e krijuar pas emërimit të menaxherit të ri, na ka vendosur para një situate të tillë që ne duhet të bëjmë të pamundurën që kjo kompani të mos e ndal punën e saj për mbajtjen e ambientit të pastër në komunën tonë. Pra, për të kuptuar situatën dhe kërkesën, sipas meje të drejtë, të punëtorëve të KRM-së në krye me ish-ushtruesin e detyrës së drejtorit në KRM “Ambienti”, që të respektohet ligji dhe meritokracia, me lejoni të bëjë një përmbledhje kronologjike të pikave kryesore që e kanë shkaktuar këtë situatë:

1. Me datën 08.03.2018 emërohet ushtrues detyre Dr. Milaim Musliu, po e ceki edhe njëherë Doktor I Shkencave për Menaxhimin e Mjedisit , ka magjsitruar në vitin 2013, dhe ka doktoruar në vitin 2018 - punonjës I kësaj kompanie që nga viti 2002. Pra 4 muaj para se ta dal në pension drejtori, Tahir Morina, me qellim që kompania mos të ketë vakum menaxherial!

2. Me datën 13.07.2018, pensionohet drejtori I KRM Ambienti, Tahir Morina

3. Me datën 17.07.2018 shpallet konkursi për drejtor, bazuar në një udhëzim administrativ që ka qenë I shfuqizuar më herët, , dhe për këtë arsye ky konkurs shpallet jo ligjor për shkak se është bazuar në udhëzim të shfuqizuar.

4. Me datën 09.01.2019, është shpallur konkursi I jashtëm për menaxher , I cili ishte prap në kundërshtim me udhëzimin administrativ nr. 07/2017, neni 4, paragrafi 6. Ku specifikisht kërkohet që konkursi të shpallet I brendshëm! Pra, këtu është shkelja e parë ligjore që e benë të paligjshëm të përzgjedhurin për menaxher!

5. Bazuar në këtë shkelje ligjore, është bërë ankesë në inspektoratin e punës në Klinë, I cili e anulon konkursin e datës 9.01.2019, dhe e kthen procesin në piken 0, duke urdhëruar KRM Ambienti të shpall konkurs të brendshëm.

6. Por shkalla e dyte e inspektoratit me kryetar komisioni z. V. Zhinipotoku, I cili e anulon vendimin e inspektoratit të punës, madje duke ja mohuar gradën e Doktorit të Shkencave të Mjedisit, kandidatit të brendshme, vetëm e vetëm që ta minimizon përvojën dhe përgatitjen e tij, e cila kërkohej edhe më konkurs, dhe e fuqizon konkursin e Janarit 2019 , që e cakton si menaxher kandidatin e jashtëm, Idriz Beqiri – I diplomuar bachelor në fakultetin e Gjeodezisë, në vitin 2018 , por çka është më kryesorja dhe që I jep të drejtë punëtorëve për grevë, ky kandidat s`ka asnjë ditë përvojë pune menaxheriale , sepse ai vet ka diplomuar si bachelor në vitin 2018. Nuk jam jurist, por bazuar në këtë kronologji, kjo vërehet si drita e diellit se dikujt I ka interesuar me çdo kusht që ky person të bëhet drejtues I këtij institucioni, dhe s`ka pyetur fare për parime , rregulla dhe ligj, e aq më pak për meritokraci. Ky insistim për të “rehatuar” një aktivist , I kalon të gjitha caqet, sepse ndikon direkt në shkatërrimin e një sistemi që me shumë mund e kemi ndërtuar në Klinë, madje ky insistim është edhe kundër vet Idrizit, sepse mënyra e përzgjedhjes së tij ja plotëson të gjitha kushtet që të dështoj në ditët e para të punës. Për hir të korrektësisë, jam interesuar të diji se me çka është duke u marrë menaxheri I ri, ata njëzëri na than që një muaj e gjysmë as që ka mbajtur ndonjë takim me punëtorë, e leje më të udhëheq apo menaxhoj një kompani kaq të rëndësishme për të gjithë banorët e Klinës. Për vendimin e shkallës së dytë të inspektoratit të punës, të cilën e anuloj shkallen e parë dhe e shpalli të vlefshëm konkursin e dytë , më të cilin është zgjidhur menaxheri I ri, brenda afatit ligjor është dërguar lënda në gjykatë për rishqyrtimin e shkalles së dytë të inspektoratit. Prandaj , deri në marrjen e një vendimi nga gjykata, I bej thirrje fillimisht kandidatit që të tërhiqet nga kjo pozitë, në mënyrë që të evitoj hyrjen në grevë të punëtorëve për shkak të tij, dhe praktikisht ndaljes së grumbullimit të mbeturinave në komunën tonë. Për të mos e lënë në ndërgjegjen e kandidatit, I bëjë thirrje kryetarit që të ushtroj autoritetin që aktivisti i AAK-së, nipi I fshatit të tij, student I tij , të tërhiqet nga kjo pozitë dhe të krijon parakushtet për respektimin e ligjit e meritokracise. Përndryshe , do ti përkrahim punëtorët në kërkesën e tyre të drejt për respektimin e ligjit dhe vazhdimin e grevës deri në zgjidhjen meritore të kësaj situate. Edhe njëherë ju rikujtojmë se përgjegjësin për stopimin e mbledhjes se mbeturinave do ta marrin të gjithë ata qe insistojnë në mosrespektimin e ligjit, duke përfshirë edhe kandidatin, kryetarin e komunës dhe të gjitha institucionet që e kanë shkelur udhëzimin administrativ 07/2017, duke ja pamundësuar njerëzve meritor të marrin pozitën e merituar! Ju lutem të gjithëve, të reagojmë sa më parë që kemi mundësi, sepse pasojat janë të paparashikueshme, dhe me e dhimbshmja është se nëse nuk reagojmë sa kemi mundësi, kompania do të shkatërrohet dhe bërlloku do të na ngelet tek shpija, lagjet dhe ambientet tona të përbashkëta, dhe mos thoni nesër se nuk kemi pasur çfarë të bëjmë. Të veprojmë se bashku duke kërkuar respektimin e udhëzimit administrativ 07/2017 dhe formimin e një komisioni të pavarur për të vlerësuar kandidatët pa-anshëm dhe në mënyrë transparente. Ju faleminderit.

**z. Zenun Elezaj, kryetar I Komunës:** Po ngarkohem nga Avnia me përgjegjësi që nuk janë përgjegjësi të mijat. Cili është zingjiri komandues dhe cilat janë përgjegjësitë e mija në këtë proces? Çfarë dokumenti kam nënshkruar unë? Ne, mund të flasim çka të duam, por përgjegjësitë ligjore, udhëzimet administrative që I përmende, Avni, asnjëra nuk më përket mua, e që në njëfarë forme mund të ndikoi në zgjidhjen e problemit. Komplet përgjegjësitë e këtij procesi janë të bartura tek Kompania Regjionale “Ambienti” në Pejë. Këtu është zyra ligjore, le të na tregoi se cilat janë mundësitë e interferimit tim në këtë proces. Gjithkush le ta merr përgjegjësinë e vet, edhe ata që po I fryjnë zjarrit etj. Unë skam asnjë përgjegjësi në përzgjedhjen e menaxherit të njësisë së një kompanie regjionale siç është “Ambienti”. Me asnjë veprim timin, nuk e kam cenuar këtë proces.

**z. Avni Gashi:** Nuk ju drejtova juve, kryetar. Unë kërkova që ta ushtroni autoritetin tuaj për marrjen e masave preventive që mos të futen në grevë punëtorët e “Ambientit”. Kryesuesi shumë mirë e ka theksuar, është në procesverbal, kemi kërkuar që të na sjellin dokumentacionin e Regjionalizimit të këtyre ndërmarrjeve në mënyrë që ti shohim kompetencat tona. Nuk të implikova ty në zingjirin komandues por nuk mund ti mbyllim sytë kur të na mbetët bërlloku në derë.

**z. Gjokë Lleshaj:** Me folë për kompaninë “Ambienti” për vështirësitë dhe problemet na duhet kohë e gjatë por unë po provoi të jem shumë I shkurtër. E falënderoi drejtorin për raportin e dhënë, jam I sigurt që nuk është faji I tij për krejt çfarë ka ndodhë në këtë kompani. Edhe unë kur kam qenë drejtor kemi pasur problem te caktuara por jemi munduar që të ju qëndrojmë afër dhe bashkë me kompaninë kemi garuar dhe kemi sjellë donacione te ndryshme. Në kohën e fundit në këtë kompani është paraqitur një problem që lidhet me një menaxher. Duke pasur parasysh vështirësitë e shumta edhe financiare, nuk mendoi që kompania do të duhej të merrte një menaxher nga jashtë kuadrove që I ka të punësuar. Qasje direkt në këtë kompani, nuk ka Komuna, pajtohem plotësisht me kryetarin. Por a kemi qasje indirekte dhe a jemi të implikuar, Po, kjo është më së e vërtetë, të gjithë e dinë këtë. Punëtorët nuk dalin në grevë nga dëshira, mjaft kanë vështirësi e rroga të vogëla që të ja shtojnë vetës edhe një problem më shumë por jemi ne me ndërhyrjet tona që po jua vështirësojmë situatën atyre. Prandaj ju lutem, nëse nuk mund të I ndihmojmë, të paktën të heqim duart, larg duart nga ndërhyrjet e tilla. Nëse vijmë në një ditë kur mbeturinat do të na mbesin në derë, dijeni që ajo do të jetë pasqyra e Komunës, e kryetarit si I pari I Komunës por edhe pasqyrë e të gjithë neve. Askush s` ka për të thënë se është pasqyrë e bordit të Kompanisë në Pejë. E kuptoi edhe drejtorin edhe kryetarin e Komunës, me pasë mundësi I financoni dhe ndihmoni edhe më shumë, nuk dyshoi në vullnetin tuaj të mira, prandaj mos e merrni personale asnjëri kur po them që nëse nuk është mundësia e ndihmës, të paktën mos të pengohet. Kompania është duke u penguar, është ndikuar në këtë proces, jo nga ju por nga njerëz të partive politike. Kjo është e vërtetë.

**z. Fadil Gashi:** Po flasë si anëtar I Kuvendit e jo si kryesues, prandaj dola në foltore. Prej që kemi filluar në këtë pikë të rendit të ditës, akoma jemi viktimë e individit e jo e problemit në tërësi. Edhe në seancën e kaluar kam kërkuar që të veprojmë si Kuvend, ti qasemi jo vetëm këtyre dy Kompanive por edhe “Kosova transit” të autobusëve. A jemi në gjendje që të bëjmë një analizë të saktë të kësaj që e tha drejtori, edhe të asaj që e tha ish drejtori por edhe të asaj që e tha Avnia me tendencë, jo nuk mund të jemi të saktë, sepse nuk po jemi të saktë mes vete. Kur të ju referohemi ligjit, duhet respektuar atë ligj në tërësi e jo parcela-parcela. Tani, a e dini ju që është një rregullore që e ka nxjerr ky Kuvend në vitin 2001, një rregullore shumë e mirë e miratuar në Kuvend e që akoma nuk është shfuqizuar. Ajo ose duhet të implementohet ose të shfuqizohet. Tre herë ka ndryshuar ligji për ndërmarrjet publike, në 2008, 2010 dhe në 2012. Nëse I referohemi ligjit se si I trajton ndërmarrjet publike, lehtë do ta kishim që ta shohim vetën si Komunë se ku jemi ne me ndërmarrjet dhe asetet tona. Nëse shohim statistikën e përfitimeve regjionale nga këto Kompani publike regjionale,. Vetëm 10 % përfiton Klina. 74% I merr Peja, Istogu me 8%, Deqani me 6%, pra, “Yndyra” shkon në Pejë, sepse ata janë “nën dardhë”. Ligji nuk ta mundëson që ti bësh asetet e tua 100%, të jesh 100% aksionar. Unë në këtë këndë analize dhe angazhimi kam dëshirë që ta shoh këtë Kuvend dhe jo duke shikuar se kush po bëhet menaxher, kush është I mirë e I përgatitur e kush jo. Edhe në të kaluarën ka pasur ndikime politike, edhe bordin në Pejë e ka zgjedhë politika. Nëse I referohemi ligjeve, as kryetari dhe as ne nuk kemi bërë asnjë lloji shkelje. A kemi anëtarë nga Klina në Bordin e ndërmarrjes? Nuk kemi. Është dashtë që të kemi por nuk kemi. Kemi pasur marrëveshje të përbashkët për investime në staf dhe në mjete kur kemi vendosur që të regjionalizohemi, fatkeqësisht nuk kemi arritur që ta sigurojmë dokumentin e regjionalizimit të votuar në Kuvend, por që asnjë nga premtimet në marrëveshje për investime nuk është realizuar. Por nuk është vetëm kjo. E kemi votuar në këtë Kuvend në legjislaturën e kaluar një rregullore dhe strategji për menaxhim të mbeturinave, ju lutem, tregoni se sa jemi duke ju përmbajt kësaj rregulloreje. Sa ju përket këtyre dy ndërmarrjeve, e mira dhe e keqja kanë vetëm një adresë, ajo është Peja, regjioni, bordi I këtyre ndërmarrjeve. Përfundimisht unë ndaj mendimin që duhet të angazhohemi që ti shfuqizojmë rregulloret tona të dalura afati dhe të bëjmë përpjekje për kthimin e këtyre ndërmarrjeve publike në pronësi dhe menaxhim të Komunës. Edhe një herë po ju drejtohem, shumë miqësisht Avni, nuk duhet që të shikohet se kush po vjen e kush po shkon në pozitat menaxheriale të këtyre ndërmarrjeve, por të shikohet kualiteti I punës. Ky kualitet le shumë për të dëshiruar. U tha se punëtorët e “Ambientit” janë duke e pritur debatin në Kuvend që të vendosin për grevën. Kush po I nxit në grevë ata? Ju nuk jeni ata që I qitni në grevë. Nuk do të dëshiroja që të shoh që një anëtar I Kuvendit ju thotë atyre –Dilni në grevë. Ne duhet të ju themi atyre vazhdoni punën, vazhdoni të gjitha procedurat e ankesave dhe ne jemi në mbështetje të tyre. Përndryshe, ejani dhe të bëjmë ndryshimet. Ti kthejmë në menaxhim të Komunës këto ndërmarrje dhe pastaj kemi ku e drejtojmë gishtin. Ju falënderoi të gjithëve për durimin.

**z. Avni Gashi:** Kryesues, asnjëherë nuk kam dëshirë që me ty të replikoi prandaj mos ma merr si replikë. Te “tendenca” që e theksuat. Jam I shqetësuar, jashtëzakonisht I shqetësuar për paralajmërimin e grevës nga punëtorët. Përveç me Milaim Musliun që jam takuar dhe kam pijë kafe, me asnjë nga punëtorët e tjerë nuk jam takuar por dua që ti falënderoi punëtorët e KRMU “Ambienti” që na I kanë çelur sytë. Që na kanë treguar se ne nuk kemi dokument që kemi vendosë të regjionalizohemi, na kanë treguar që ligji thotë se çdo 6 muaj KRM “Ambienti” I Pejës duhet që ti raportoi kryetarit të Komunës, e që në fakt nuk I raporton kurrë. I Falënderoi këta punëtorë që janë 10 herë më të zgjuar se sa ne. Nuk është tendencë kryesues, nuk ka të bëjë me simpati. Unë e respektoi dhe nderoi shumë këtë djalin për të cilin e kemi fjalën. Poenta është se si të marrim masa që mos të na ndodhë greva e punëtorëve, kjo është aktuale dhe do të na krijonte shumë problem. Puna e ndarjes nga regjioni dhe ndarjes së aseteve është afatgjate, duhet të mendohemi gjatë dhe të vendosim. Me këtë po e përmbyll, faleminderit shumë që patët durimin të më dëgjoni.

**z. Valmir Bacaj:** Ne si grup kuvendar nuk donim që të përzihemi në këtë çështje por meqenëse u përmend AAK, dëshiroi që të them se jemi dakord të diskutojmë cilën do çështje a problem që ngritët për ndërmarrjet publike. Por vet inicimin e kësaj çështje e shohim si politike. E shohim kështu sepse nganjëherë ne, si anëtarë të Kuvendit Komunal po I tejkalojmë kompetencat që I kemi. Nuk është kompetencë e jona që të përzihemi në politikat e rekrutimit që I bënë kompania regjionale “Ambienti”. Nuk është kompetencë e jona që të përzihemi në vendimet e inspektoratit të Punës. Aq më tepër, nuk është kompetencë e jona që të përzihemi në një çështje që është në procedura të gjyqësisë. Jemi që të diskutojmë për çështjet që I shtjelloi në mënyrë të shkëlqyer drejtori I Shërbimeve Publike por nuk jemi të gatshëm që të diskutojmë emra të përvetshëm dhe të përfolmi emra , pa bazë. Faleminderit.

**z. Gjokë Lleshaj:** Qëllimi im ishte se si ta ruajmë kompaninë “Ambienti” dhe si të zhvillohet aktiviteti. Jam njohës I kësaj problematike sepse kam ushtruar funksionin e drejtorit të SHP një periudhë kohore. Komuna nuk është se s` ka qasje fare në këtë kompani. Ka qasje, konkurrojmë bashkë në projekte, investojmë në këtë kompani. Bashkëpunojmë ngushtë për çdo nevojë që Kompania ka. Në fund dua një koment për drejtorin e SHP. E falënderoi për të gjitha sqarimet që I bëri. Dua të theksoi se 4 vjet na kanë thënë që nuk pihet uji, na ka pas lodhë shpirtin duke thënë Skënderi: Nuk pihet uji, nuk pihet uji. E njëjta fabrikë është edhe tani, të njëjtat kapacitete pak a shumë, asnjë investim shtesë- atëherë nuk pihej sipas juve kur ishit në opozitë e tani që jeni në pozitë, i njëjti ujë, po, pihet. Paskeni pasë të drejt atëherë e të drejt edhe tani, në rregull jemi.

**z. Fadil Gashi, kryesues:** Marrëveshja për çka edhe kemi pranuar të regjionalizojmë kompaninë në fjalë kusht ka qenë që në njërën nga dy kompanitë regjionale njëri drejtor I bordit të jetë nga Klina. Prandaj menjëherë në atë periudhë e kemi dërguar drejtor të bordit Lekë Prenaj. Pas Lekë Prenaj, kjo marrëveshje nuk është respektuar fare.

**z. Enver Berisha:** Një temë dhe një çështje problematike që komuna përballet dhe që do një ndihmë dhe kontribut nga të gjithë ne. Po I drejtohem kryetarit të Komunës: Është mirë që ta pyesni z. Ibër Elezi, si drejtor I shërbimeve publike në këto dy vjet të mandatit të tij, sa kontakte ka pasur me drejtuesin e kësaj kompanie dhe ka zhvilluar ndonjëherë ndonjë vizitë në zyrën e menaxherit të kësaj Kompanie? Vërtetoje këtë kryetar që ta kuptojmë se për çfarë bashkëpunimi flitet, Komunë-Kompani. Tjetër çështje, ka disa muaj rresht që kam kërkuar raportin e KKSB-së, nuk ka ardhur. Disa muaj rresht, Gjokë Lleshaj ka kërkuar faturën e kanalizimit në Ujmir dhe faturën e pastrimit të Borës, nuk e ka marr kurrë. Ka kërkuar z. Isa Ibishi, raport të detajuar për sheshin e qytetit dhe për fabrikën e ujit, nuk e ka marr kurrë. E plot e plot tema e kërkesa të tjera që drejtorët nuk janë përgjigjur. Le të mbetet kjo në ndërgjegjen e drejtorëve dhe udhëheqjes së Komunës. Nëse mendoni se nuk është e vërtetë kjo që po e them, ju lutem na e thoni që po gabojmë por me fakte. Të kthehem tek tema. Nuk është serioze të thuhet se kompania rajonale “Ambienti” s`ka lidhje me Komunë. Me dhjetëra herë kam mbajt takime në cilësinë e nënkryetarit të Komunës, me Udhëheqjen e kësaj kompanie në nivel rajonal dhe lokal dhe kemi koordinuar punët. Për personin e caktuar në pozitën e Menaxherit, kam dëshirë që të dëgjoi më të mirat në botë, sepse e kam të familjes. Dëshiroi që të dëgjoi që është punësuar në pozitën më të mirë të mundshme, por këtu ku është emëruar kam dyshimet e mija lidhur me mundësitë e tij për këndelljen e kësaj Kompanie, pasi që është vend I ndjeshëm dhe kërkohet profesionalizëm. Sido që të jetë, problemi na mbetet neve, prandaj cila do formë e zgjedhur për ti ndihmuar kësaj kompanie, ne do ta përkrahim. E pyes kryetarin se a ka marr ndonjë iniciativë, a ka bërë ndonjë takim me ata punëtorë që kanë paralajmëruar grevë, që ti dëgjoj shqetësimet e tyre, kërkesat e tyre, në mënyrë që të shoh për mundësinë e parandalimit të grevës së mundshme. Nëse e ka bërë, e falënderoi, nëse nuk e ka bërë akoma, do të ishte mirë që sa më parë ta bëjë. Në fund dua të theksoi se dy nga projektet më kapitale që janë realizuar në mandatin e kaluar qeverisës e për të cilat projekte është bërë zhurma më e madhe nga Opozita, Fabrika e ujit të Pijshëm dhe Sheshi I qytetit, tani po del që të jenë të qëlluara dhe janë gjithçka në vijë sipas ish Opozitës-Pozitës së tanishme.

**z. Zenun Elezaj, kryetar I Komunës:** Unë do të doja që ta orientoi diskutimin në temë. Gjithçka që mund të ndërmarrim që ta fusim në kontroll këto Kompani, jam gati ti ndërmarrim, por më tregoni cilat janë kompetencat e mia në këtë mes. Të tjerat që I folët, besoi janë morale dhe po I lejmë anash. Po flasim për menaxhmentin e Kompanisë dhe kur përmendet Milaim Musliu, I cili është doktor shkence, unë do ta përkrahja që të kontribuoj në një institucion shkencor. Nuk dyshoi fare në aftësitë e tij, por në rastin konkret, në konkursin për pozitën në fjalë, ka qenë një bord që ka caktuar komisionin vlerësues. Ai bord është formuar në Qeverinë “Mustafa”, nuk I njoh, asnjëherë nuk I kam takuar. Lënda është në Gjykatë dhe është mirë që këtë çështje të jua lejmë atyre ta zgjedhin. Mos të përzihem në kompetenca të Gjykatave. Ne si Ekzekutiv, por edhe si Asamble komunale, do ti marrim masat atëherë kur kërkohet që të ndërhyjmë, d.m.th. kur s` ka grumbullim mbeturinash dhe gjithsesi do të bëjmë zgjidhje. Sa I përket fabrikës së Ujit, ajo po jep vetëm 20 litra në sekondë. Do të investohet në rritjen e kapaciteteve dhe në para filtrim. Ka gabime në hapa gjatë ndërtimit të kësaj fabrike por nuk dua që të futem në atë çështje. Enver, unë asnjëherë nuk jam ankuar në punën e juaj. Kurrë s` kam thënë që këtë projekt e ka bërë dikush tjetër, përkundrazi gjithmonë me kompetenca ju kam përkushtuar punës. Sa I përket sheshit në qendër, ka disa pengesa. KEDS është I detyruar që ti vendos kutitë e orëve matëse, të cilat kutia, ata nuk po mund ti vendosin, duke na shkaktuar pengesa në finalizimin e projektit.

**z. Enver Berisha:** Kryetar, nuk pata asnjë tendencë, as për fabrikën e ujit dhe as për sheshin e qytetit. Thjesht projektet e mira, është mirë që të vlerësohen. Sa I përket kapaciteteve të fabrikës, e mbaj mend shumë mirë që gjatë fushatës keni deklaruar se brenda gjashtë muajve të parë do ta bëni zgjidhjen e ujit të pijes. Sa I përket sheshit, nuk është qëllimi që të fajësojmë as ju dhe asnjë. Nuk kemi informacione që dy vjet se çfarë po ndodhë, ku janë pengesat. Prandaj kemi kërkuar, si grup kuvendar, që të kemi një raport nga ju, edhe për fabrikën edhe për Sheshin.

**Pika 12 e Rendit të Ditës: Ndarja e shumës 5000 euro, ndihmë për Shqipërinë.**

**z. Zenun Elezaj, kryetar I Komunës:** Vetëm një informim të shkurtër. Në emër të qytetarëve të Komunës së Klinës, shprehu ngushëllime të gjithë atyre që kanë humbur të afërmit e tyre në fatkeqësinë e ndodhur nga tërmeti. Ne si Komune e kemi formuar një komision që po merret me grumbullimin e ndihmave si dhe një komision tjetër për vlerësimin e dëmeve nga tërmeti në Komunën e Klinës, pasi që kemi pasur informata se ka pasë dëme të ndryshme edhe në Klinë. Ka gjithashtu ardhje të qytetarëve nga Shqipëria edhe në Klinë. Qytetarët e Klinës kanë shprehur gatishmërinë për pritjen sistemimin dhe kujdesin ndaj tyre. “Benita Company” ka pranuar dhe sistemuar 31 qytetarë. 8 qytetarë nga Shqipëria janë të vendosur në Hotel “Konaku”, një familje nga Shqipëria është vendosur në Gjurgjevik të vogël. Unë jam duke e përgatitë një shkresë në drejtim të Lezhës, me të cilën jemi të binjakëzuar, ku do të shprehë gatishmërinë e Komunës së Klinës që të ndihmojmë këtë qytet me çfarëdo që të kenë nevojë ata dhe ky propozim që ka dalë nga bordi I drejtorëve ju vjen ju për aprovim.

**z. Tunë Dedaj:** Shprehu ngushëllime gjithë atyre që kanë humbur të dashurit e tyre në fatkeqësinë e ndodhur nga tërmeti, gjithë shqiptarëve ju shprehu ngushëllime sepse të gjithë shqiptarët janë tronditur nga kjo fatkeqësi. Kam dy propozime me këtë rast. 1. Që ne si anëtarë të Kuvendit të ndajmë nga një mëditje nga paga e jonë në shenjë të ndihmës për të prekurit nga tërmeti dhe propozimi I dytë: Mjetet që I kemi ndarë për dekorimin e qytetit për festat e fund vitit të të ri destinohen. Ato mjete të shkojnë ndihmë për të dëmtuarit nga tërmeti, pra, të mos bëhet dekorimi I qytetit fare këtë vit.

**z. Fadil Gashi, kryesues:** Kuvendi I Klinës I ndanë 5. 000 euro ndihmë për të prekurit nga tërmeti. Kjo është mundësia e jonë e solidarizimit me mjete material. Bizneset që dëshirojnë të kontribuojnë vlera monetare të tjera , mund ta bëjnë. Të pranishëm jemi 17 anëtarë të Kuvendit- Kush është PËR ndarjes së shumës prej 5. 000 euro?

**Me 17 vota PËR, asnjë kundër dhe asnjë abstenim, u MIRATUA propozimi për ndarjen e mjeteve të lartë cekura.**

Pas votimit të fundit dhe përfundimit të pikës së 12 të Rendit të Ditës, kryesuesi e shpallë të përfunduar seancën e X të e rregullt të punës duke I falënderuar të gjithë për prezencën dhe kontributin e dhënë.

Procesmbajtës: Kryesuesi:

Skënder Behramaj Fadil Gashi